hjertetræ
Hjertetræ, Cercidiphyllum, slægt af løvfældende skovtræer i familien Cercidiphyllaceae med kun én art, Cercidiphyllum japonicum, der er vildtvoksende i Kina og Japan, hvor den også dyrkes. Bladene er hjerteformede, og blomsterne er meget enkle. Hjertetræ er indført som prydtræ i haver og parker i Europa. I Japan findes former, der kan blive langt større (30-40 m) end dem, der ses i Danmark (op til 8-10 m), og træet bliver i sit hjemland det største løvfældende træ i skovene. Veddet anvendes under det japanske navn for hjertetræ, katsura.